บริษัทเครื่องสำอาง ใหญ่สุดในเกาหลีใต้ กำลังเปลี่ยนมือ
Amorepacific ถือเป็นบริษัทเครื่องสำอางเกาหลีที่ทำรายได้มากที่สุดมาอย่างยาวนาน แต่เมื่อไม่นานมานี้ กลับมีอีกบริษัทที่ทำธุรกิจเครื่องสำอางเหมือนกัน  แถมมีการเติบโตแบบก้าวกระโดด และกำลังจะทำรายได้แซงหน้า Amorepacific 
6 เม.ย. 2564

บริษัทเครื่องสำอาง ใหญ่สุดในเกาหลีใต้ กำลังเปลี่ยนมือ /โดย ลงทุนแมน
หลายคนน่าจะรู้จักบริษัทเครื่องสำอางเกาหลียักษ์ใหญ่ที่ชื่อว่า “Amorepacific”
ที่เป็นเจ้าของแบรนด์ Etude, Innisfree, Laneige, HERA และ Sulwhasoo
Amorepacific ถือเป็นบริษัทเครื่องสำอางเกาหลีที่ทำรายได้มากที่สุดมาอย่างยาวนาน
แต่เมื่อไม่นานมานี้ กลับมีอีกบริษัทที่ทำธุรกิจเครื่องสำอางเหมือนกัน 
แถมมีการเติบโตแบบก้าวกระโดด และกำลังจะทำรายได้แซงหน้า Amorepacific 
แล้วบริษัทที่ว่านี้ คือบริษัทอะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
อุตสาหกรรมเครื่องสำอางเกาหลีเติบโตอย่างก้าวกระโดดตาม “Korean Wave” 
หรือกระแสความนิยมผลิตภัณฑ์เกาหลี ที่เราเห็นในซีรีส์, เพลง หรือรายการบันเทิง
ที่คอยช่วยแพร่กระจายวัฒนธรรม รวมถึงผลิตภัณฑ์ของเกาหลีออกไปทั่วโลก
แล้วที่บอกว่าเติบโตแบบก้าวกระโดด
มันก้าวกระโดดขนาดไหน ?
ปี 2010 ผลิตภัณฑ์ความงามเกาหลีมีมูลค่าตลาด 268,000 ล้านบาท
ปี 2018 ผลิตภัณฑ์ความงามเกาหลีมีมูลค่าตลาด 522,000 ล้านบาท
คิดเป็นการเติบโตเฉลี่ย 8.7% ต่อปี
ซึ่งลูกค้าหลักมาจากชาวเอเชีย โดยเฉพาะคนจีน หรือสำหรับผู้ที่เคยไปเที่ยวเกาหลี 
คงพอคุ้นเคยกับภาพชาวต่างชาติตามร้านเครื่องสำอางในย่านเมียงดงเป็นอย่างดี
ปัจจุบัน มีบริษัทเครื่องสำอางใหญ่ที่สุดในประเทศเกาหลีใต้ 2 บริษัท
บริษัทแรก คือ Amorepacific 
ก่อตั้งในปี 1945 โดยคุณซอซองฮวาน 
ปัจจุบันบริหารงานโดยทายาทรุ่นที่ 2 ชื่อคุณซอคยองเบ
บริษัทนี้ มีผลงานที่เรียกได้ว่าปฏิวัติการแต่งหน้าไปทั่วโลก
นั่นคือการคิดค้น “Cushion” ซึ่งถือเป็นผลิตภัณฑ์รองพื้นแบบใหม่ที่พกพาสะดวกและใช้ง่าย
นี่จึงเป็นหนึ่งในสาเหตุที่ทำให้บริษัทมียอดขายในตลาดความงามเกาหลีเป็นอันดับ 1 มาอย่างยาวนาน
ถึงขนาดที่ว่าในปี 2016 ซอคยองเบ เจ้าของบริษัท Amorepacific ขึ้นแท่นเป็นบุคคลที่มีทรัพย์สินมากที่สุดเป็นอันดับ 2 ของประเทศเกาหลีใต้ เลยทีเดียว
แต่เมื่อไม่นานมานี้ ก็ได้มีบริษัทผู้ผลิตเครื่องสำอางเกาหลีอีกราย
ที่กำลังเติบโตแบบก้าวกระโดด นั่นก็คือ LG Household & Health Care หรือ LG H&H
LG H&H เดิมใช้ชื่อว่า Lucky Chemical Industrial Corp
ก่อตั้งขึ้นตั้งแต่ปี 1947 โดยคุณคูอินเฮว คนเดียวกับที่ก่อตั้งอาณาจักร LG
ในปี 1995 เปลี่ยนชื่อเป็น LG Chemical
ก่อนที่ภายหลังบริษัท LG Chemical ก็ได้แยกธุรกิจแบรนด์เครื่องสำอาง
ออกมาจดทะเบียนในตลาดหลักทรัพย์ในปี 2001 ชื่อ “LG H&H”
โดยมี CEO คนปัจจุบันคือ คุณชาซอกยง
ซึ่งก็ถือเป็นผู้ที่มีบทบาทสำคัญที่ทำให้บริษัทเติบโตอย่างก้าวกระโดด
ที่น่าสนใจก็คือ แบรนด์เครื่องสำอางส่วนใหญ่ของทั้ง 2 บริษัทมีฐานลูกค้าเป็นกลุ่มเดียวกันแทบทั้งหมด
เราลองมาดูตัวอย่างแบรนด์ของ Amorepacific ชนกับ LG H&H ที่แบ่งกลุ่มตามระดับราคากัน
กลุ่มเครื่องสำอาง Luxury
Amorepacific : Sulwhasoo และ HERA 
LG H&H : The History of Whoo, O HUI และ SU:M37
กลุ่มเครื่องสำอาง Premium 
Amorepacific : Laneige, IPOE และ eSpoir 
LG H&H : VDL และ belif
กลุ่มเครื่องสำอาง Mass 
Amorepacific : Innisfree, Etude และ Mamonde
LG H&H : The Face Shop
ตรงนี้ เราพอจะเห็นได้ว่า Amorepacific มีแบรนด์ในกลุ่ม Mass มากกว่า
ในขณะที่แบรนด์ Mass ของ LG H&H เป็นการซื้อกิจการ The Face Shop เข้ามา
ซึ่งแบรนด์ที่ทางบริษัทเป็นผู้คิดค้นเอง จะโฟกัสไปที่ลูกค้ากลุ่ม Luxury มากกว่า
แล้วอะไร เป็นจุดเปลี่ยนสำคัญของทั้ง 2 บริษัท ?
จุดที่ทำให้ LG H&H เติบโตแบบก้าวกระโดด
และ Amorepacific เริ่มไม่เติบโต เริ่มต้นขึ้นในปี 2016
สมัยนั้น รัฐบาลเกาหลีเริ่มแบนการท่องเที่ยวแบบกรุ๊ปทัวร์ของชาวจีน
ตลาดผลิตภัณฑ์ความงามเกาหลีในประเทศที่มีคนจีนเป็นลูกค้าหลัก 
จึงได้รับผลกระทบอย่างหลีกเลี่ยงไม่ได้
ซึ่งทั้ง 2 บริษัทนี้ เลือกที่จะรับมือด้วยแนวทางที่ต่างกันออกไป
แม้ Amorepacific จะมีหน้าร้านที่ประเทศจีนเยอะ 
แต่บริษัทกลับเลือกที่จะไปเจาะฐานลูกค้าในประเทศอื่น ๆ แทน 
ไม่ว่าจะเป็น สหรัฐอเมริกา ประเทศในยุโรป รวมถึงเอเชียตะวันออกเฉียงใต้
แต่สำหรับ LG H&H ยังคงเลือกสู้ในตลาดจีนต่อไป 
โดยเริ่มการส่งสินค้าออกไปขายในห้างสรรพสินค้าที่จีนทันที
ในขณะเดียวกัน ก็ได้เน้นลูกค้าชาวจีนที่มีกำลังซื้อสูง 
สอดคล้องกับแบรนด์กลุ่ม Luxury ที่มีอยู่
ซึ่งกลับกลายเป็นว่า สินค้ากลุ่ม Luxury ของ LG H&H  
โดยเฉพาะแบรนด์ “The History of Whoo” สามารถครองใจชาวจีนได้อย่างขาดลอย
เมื่อเทียบกับคู่แข่งอย่าง Sulwhasoo ของ Amorepacific ที่มีมาก่อนเสียอีก
จากกลยุทธ์ทางธุรกิจในครั้งนั้น
ก็ได้ทำให้ LG H&H ก้าวมาเป็นคู่แข่งที่น่ากลัวของ Amorepacific จนถึงปัจจุบัน
สะท้อนให้เห็นจาก ผลการดำเนินงานเฉพาะกลุ่มผลิตภัณฑ์ความงาม
บริษัท Amorepacific Group
ปี 2016 รายได้ 195,611 ล้านบาท กำไรจากการดำเนินงาน 30,559 ล้านบาท
ปี 2020 รายได้ 142,839 ล้านบาท กำไรจากการดำเนินงาน 4,043 ล้านบาท
รายได้หดตัวลงเฉลี่ย -7.6% ต่อปี
กำไรจากการดำเนินงานหดตัวลงเฉลี่ย -40.0% ต่อปี
บริษัท LG H&H
ปี 2016 รายได้ 88,368 ล้านบาท กำไรจากการดำเนินงาน 16,184 ล้านบาท
ปี 2020 รายได้ 124,824 ล้านบาท กำไรจากการดำเนินงาน 23,044 ล้านบาท
รายได้เติบโตเฉลี่ย 9.0% ต่อปี
กำไรจากการดำเนินงานเติบโตเฉลี่ย 9.2% ต่อปี
จะเห็นได้ว่าธุรกิจเครื่องสำอางของบริษัท LG H&H 
เติบโตต่อเนื่องจนมีรายได้เกือบเทียบเท่ากับ Amorepacific แล้ว 
ในขณะที่บริษัททำกำไรจากการดำเนินงานเป็น 5 เท่าเมื่อเทียบกับคู่แข่ง เลยทีเดียว
นอกจาก LG H&H จะมีธุรกิจเครื่องสำอางแล้ว
บริษัทแห่งนี้ ก็ยังเป็นเจ้าของธุรกิจสินค้าภายในบ้านและเครื่องดื่ม
โดย LG H&H ยังเป็นผู้ผลิตและผู้จัดจำหน่าย Coca-Cola เพียงรายเดียวในประเทศเกาหลีใต้
ล่าสุด LG H&H สามารถทำกำไรจากการดำเนินงาน
พลิกกลับมาเติบโตที่ 5.4% ในไตรมาสที่ 4 ปี 2020
หลังจากที่ติดลบมาตลอด ตั้งแต่เผชิญกับวิกฤติโควิดในช่วง 3 ไตรมาสแรกของปี 2020 
โดยเหตุผลสำคัญก็คือ กำลังซื้อเครื่องสำอางหรูของ LG H&H ฟื้นตัวอย่างมีนัยสำคัญ
ในขณะที่กำไรจากการดำเนินงานของ Amorepacific ยังคงหดตัว ในช่วงเวลาเดียวกัน
ด้วยความที่บริษัท LG H&H มีธุรกิจเครื่องสำอางที่กำลังเติบโตแบบก้าวกระโดด
และกระจายธุรกิจอยู่ในหลายอุตสาหกรรม ที่ไม่ได้พึ่งพารายได้จากแหล่งเดียว
นั่นจึงทำให้มูลค่าบริษัทของ LG H&H เติบโตขึ้นตลอดระยะเวลาที่ผ่านมา
โดยปัจจุบันอยู่ที่ 795,460 ล้านบาท เพิ่มขึ้น 204% ภายใน 4 ปี 
สวนทางกับ Amorepacific ที่มีมูลค่าบริษัท 473,200 ล้านบาท ลดลง 55% ในช่วงเวลาเดียวกัน
จากเรื่องราวทั้งหมดนี้ เราก็คงสรุปได้ว่าบริษัท LG H&H 
กำลังจะกลายเป็นเจ้าของธุรกิจเครื่องสำอางที่ทำรายได้มากที่สุดในประเทศเกาหลีใต้ ในตอนนี้..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-